**הַקּוֹדֶשׁ הָעַצְמִי הוּא הַחָכְמָה, הַהַכָּרָה לְבַדָּהּ, זֹהַר הָאִידֵאוֹת הָעֶלְיוֹנוֹת, בִּהְיוֹתָן בְּרוּם עֶלְיוֹנִיּוּתָן, בְּלֹא שׁוּם הַגְבָּלָה, בְּלֹא שׁוּם פְּרָטִיּוּת שֶׁל צִבְיוֹן, אֲפִלּוּ שֶׁל כְּלָלֵי כְּלָלִיּוּת אֲשֶׁר בַּמְּצִיאוּת. שֶׁהַכֹּל הוּא פְּרָטִי וּמֻגְבָּל לְגַבֵּי הָרֹחַב וְאִי הַגְּבוּלִיּוּת שֶׁל הַחָכְמָה הָעֶלְיוֹנָה, בְּרוּם עִזּוּזָה. הַחָכְמָה בְּרוֹמְמוּת קָדְשָׁהּ הִיא לְמַעְלָה מֵהַחֵרוּת, נִשְׂגָּבָה מֵעָלְמָא דְחֵירוּ, דְּכָל חֹפֶשׁ וְחֵרוּת אֲשֶׁר בָּעוֹלָמִים מִנֵּהּ תַּלְיָא. צוּרַת הָעוֹלָמִים כֻּלָּם, וְכָל אִידֵאָלֵיהֶם, שִׂגּוּב תַּכְלִית הֲוָיָתָם, וְכָל רוּם וְעֹמֶק שֶׁל חַיֵּיהֶם, עֶדְנַת שִׁירָתָם וְרִוּוּי שִׂמְחָתָם, וְחֶדְוַת עִדּוּנָם, הַכֹּל כְּלֹא נֶחְשָׁב לְגַבֵּי טֹהַר הַקּוֹדֶשׁ שֶׁל עֶצֶם הַחָכְמָה. רַק בַּהֲכָנָתָהּ שֶׁל הַחָכְמָה אֵל הַצִּיּוּרִים, הָאִידֵאָלִים, בְּתוֹר הַשְׁלָטָה עַל עֲרָכִים מְצִיאוּתִיִּים, מִתְהַוֶּה זֶה הָאוֹר, שֶׁשָּׁם הָעוֹלָם שֶׁל הַחֵרוּת מִתְרָאֶה. שָׁם בְּעוֹלַם הַחֵרוּת, בְּעֵדֶן הַצִּיּוּרִים וּבִיצִירַת הָאִידֵאָלִים בְּאֹפֶן הָרָאוּי לָרֶדֶת לִתְפִיסַת הֲוָיַת אִידֵאָלִים מֻגְבָּלִים, יוֹצְרֵי עוֹלָמִים, מְהַוֵּי חַיִּים, מַמְצִיאֵי נְשָׁמוֹת, וּמְחַדְּשֵׁי צִבְאֵי צְבָאוֹת, מִכֹּחַ הוֹפָעָתָהּ שֶׁל תְּכוּנַת הַחֵרוּת שֶׁל בִּינַת חַיֵּי כָּל הָעוֹלָמִים, בְּצוּרָתָהּ הָעֶלְיוֹנָה, מִתְגַּלֶּה הוֹד הַבִּינָה, שֶׁהִיא דֻּגְמָתָהּ שֶׁל הַהַכָּרָה הַטְּהוֹרָה הַמִּתְבַּסֶּמֶת בְּבָשְׂמֵי הַשִּׁירָה, בִּנְגִינַת נֹעַם וְחֶדְוַת רְנָנִים. הַיְרִידָה אֵל הַנֹּעַם, מֵהָעֵרֶךְ הָעֶלְיוֹן שֶׁל הַקּוֹדֶשׁ שֶׁמִּמַּעַל לְכָל נֹעַם, הִיא מַאֲצֶלֶת הוֹד הַבִּינָה בְּכָל מַעַרְכֵי הַהֲוָיָה, וְהַאי עָלְמָא עִלָּאָה אַף עַל גַּב דְּלָאו אִיהוּ דִּינָא, דִּינִין מִתְּעָרִין מיניה. וְשֹׁרֶשׁ הַגְּבוּרוֹת בִּמְקוֹרִיּוּתָן הוּא מַגְבִּיר עוֹד אֶת מַעֲמַק הַנֹּעַם בַּהֲדַר תִּפְאַרְתּוֹ. אָמְנָם מָקוֹם הַשְּׁאִיבָה הַמְּקוֹרִית, שֶׁשָּׁם הַיֵּשׁ הַמֻּחְלָט שׁוֹכֵן בְּחֶבְיוֹנוֹ, אֵינֶנּוּ כִּי אִם בְּרוּם הַקּוֹדֶשׁ, הָאִידֵאָלִיּוּת שֶׁמִּמַּעַל לְמִדַּת כָּל חֵרוּת, מִפְּנֵי שֶׁאֵין תֹּכֶן שֶׁל עַבְדוּת מֻכְשָׁר לָצֵאת מִשָּׁם, אֲפִלּוּ אַחֲרֵי רִבּוֹא רְבָבוֹת שֶׁל הוֹרָדוֹת וְהִשְׁתַּלְשְׁלוּיוֹת. מִמְּקוֹר הַחַיִּים, שֶׁהוּא לְמַעְלָה מִן הַחַיִּים, שׁוֹאֵב יִשְׂרָאֵל אֶת רוּחוֹ, וּמִמַּעַל לְכָל עֶרְכֵי עוֹלָמִים מְרַחֵף הוּא לְתַפְקִידוֹ. אָמְנָם כְּדֵי לְהָאִיר הֶאָרַת הַחַיִּים בְּכָל הַנְּשָׁמוֹת, וּבְכָל מֶרְחֲבֵי עוֹלְמֵי עַד, הֲרֵי אוֹר הַקּוֹדֶשׁ שֶׁל תֹּכֶן הַיֵּשׁ הַמֻּחְלָט מוֹפִיעַ בַּעֲדוֹ בִּמְלֹא כָּל מִלּוּאִים, וְנַחֲלֵי עֲדָנִים שׁוֹטְפִים וְזוֹרְמִים בְּרוּחַ בִּינָה, אֲשֶׁר בְּדִבְרֵי אֱלֹהִים חַיִּים, שֶׁעַל יָדָם שׁוֹאֲבִים הֵם כָּל צְמֵאֵי נְהָרַת הַקּוֹדֶשׁ אֶת אוֹר הַקּוֹדֶשׁ בְּחֹסֶן עֻזּוֹ. אִם מִתְּשׁוּקַת תַּאֲוַת עֲדָנִים וְחֶשְׁקַת נֹעַם, הַמִּתְגַּבֶּרֶת בְּתֹכֶן הַנְּשָׁמָה, מִצַּד תִּגְבֹּרֶת פְּרָטִיּוּת צִבְיוֹנָהּ, יַחְשֹׁב כָּל חוֹשֵׁב אֶת הַנֹּעַם לִמְקוֹר הַהֲוָיָה, לְתֹכֶן הַיֵּשׁ, וְאֵלָיו יָשִׂים כָּל מְגַמָּתוֹ, בְּתוֹר הַנֶּצַח, וּמְגַמַּת דּוֹרֵי דוֹרוֹת, אִם כִּי חֵשֶׁק נִפְלָא בִּפְלִיאוֹת צִדְקַת עוֹלָמִים יָשִׂים שָׁם אֶת מִשְׁטָרוֹ, הֲרֵי יְסוֹדֵי הַחַיִּים הוֹלְכִים וּמִתְמוֹטְטִים, מִפְּנֵי עֲזִיבַת הָאוֹר הַמְרוֹמָם אֲשֶׁר לְחֶסְנַת הַקּוֹדֶשׁ שֶׁמִּמַּעַל לְכָל חֵרוּת וְכָל נֹעַם. וּבִירִידָה אַחַר יְרִידָה בְּשִׁטְפֵי דוֹרוֹת יוּכְלוּ הַתֳּכָנִים לְהִזָּרוֹת עַד כְּדֵי מַאְפֵּלְיוֹת הַמַּחֲשַׁכִּים, אֲשֶׁר לְכָל רֶשַׁע וָכֶסֶל, אֲשֶׁר לְמוֹקְדֵי שְׁאוֹל, יְסוֹדֵי הַבְּלָיָה וְהַהֶעְדֵּרִים בְּכָל גּוֹנֵיהֶם. וְאוֹתוֹ הַצִּבְיוֹן הַמְיֻחָד, שֶׁמְּעֻטָּר בּוֹ יִשְׂרָאֵל, שׁוֹכֵן בְּחָכְמַת אֵל דֵּעוֹת ד', בְּרוּם קָדְשָׁהּ, מְכוֹן עֻזָּהּ וְתִפְאֶרֶת הֲדַר מַלְכוּתָהּ, וְצִבְיוֹנֵי כָּל עוֹלָמִים מִמֶּנָּה יִשְׂאוּ מֶשֶׁךְ בִּרְכָתָם, לְהִתְהַוּוֹת, לְהִבָּנוֹת, לְהִתְעַלּוֹת, וּלְהִשְׁתַּכְלֵל, לְהִתְרוֹמֵם וּלְהִתְקַדֵּשׁ עֲדֵי עַד. וְעַל כֵּן בְּרוּם חֹסֶן אֱמוּנַת יִשְׂרָאֵל אוֹר הַטֹּהַר שֶׁל שִׂגּוּב הַחָכְמָה שׁוֹכֵן, הָאֱמֶת הָעֶלְיוֹנָה, מִמַּעַל לְכָל הַנֳּעָמִים, מִמַּעַל לְכָל אִידֵאָלֵי הַמְּגַמּוֹת, הַמַּקְצִיבוֹת הַגְבָּלוֹת בִּקְצֵה תַּכְלִיתָן. וְהַאֲפָלַת הַהַכָּרָה בְּטֹהַר הַקּוֹדֶשׁ לֹא תְּקֻבַּל לְבַסֵּס עַל יָדָהּ אֶת הַמּוּסָר הַנִּרְצֶה, אֲפִלּוּ בִּשְׁבִיל הָעוֹלָם הַיּוֹתֵר יָרוּד, שֶׁבּוֹ שׁוֹכֵן הָאָדָם, יוֹשֵׁב בֵּית חֹמֶר, כִּי אִם הַכֹּל יוֹנֵק מִמְּקוֹרוֹ הָעֶלְיוֹן, מִמְּכוֹן הַיֵּשׁ הַמֻּחְלָט, שֶׁשָּׁם הַחָכְמָה שׁוֹכֶנֶת בְּטָהֳרַת קָדְשָׁהּ. בְּהֵרָאוֹת כְּבוֹד ד' לְיִשְׂרָאֵל בַּמִּשְׁכָּן נִקְדַּשׁ בִּכְבוֹדוֹ, הַהוֹרָאָה הַתּוֹרִית מִמְּכוֹן הַחָכְמָה יוֹצֵאת הִיא, וְהִיא מְנַתַּחַת אֶת כָּל קַוֶּיהָ לִפְרָטֵיהֶם וְלִפְרָטֵי פְּרָטֵיהֶם, וְהָעוֹלָמִים הַמֻּגְבָּלִים, הַמֻּגְלָמִים, וְכָל עֲלִילוֹת מִצְעָדִים אֲשֶׁר לִיצוּרֵי עוֹלָמִים, עַל פִּי מַעֲמַק הַקּוֹדֶשׁ אֲשֶׁר לְהַחָכְמָה בְּקָדְשָׁהּ כּוֹנְנוּ, "וְאוֹרָיְתָא מֵחָכְמָה נְפַקַת" (זֹהַר וּמִשְׁפָּטִים קכא, א), ו"וְאַבָּא יָסַד בְּרַתָּא" (שָׁם, ג רנו) "ד' בְּחָכְמָה יָסַד אָרֶץ" (משלי ג, יט). עַל כֵּן דַּוְקָא מִמְּקוֹר הַקּוֹדֶשׁ אֲשֶׁר לָאִסְפַּקְלַרְיָא הַמְאִירָה נוֹבְעִים הֵם כָּל הֲלִיכוֹת עוֹלָם אֲשֶׁר לְיִשְׂרָאֵל, וְהֵם הֵם הֲלִיכוֹת עוֹלָמִים אֲשֶׁר יִתְּנוּ עֲרֻבָּתָם לְכָל הַיֵּשׁ, לְכָל אֲשֶׁר נְשָׁמָה בְאַפּוֹ, וּלְכָל אֲשֶׁר תְּחַיֵּהוּ רוּחַ חַיִּים, לְכָל יְצוּר נוֹצָר, וּלְכָל מַעֲשֶׂה מִפְעָל וְתָכְנִית, לָבֹא לִמְכוֹן הַקּוֹדֶשׁ, לְהִתְאַשֵּׁר בְּאֹשֶׁר הַיֵּשׁוּת הַמֻּחְלָטָה, שֶׁאֵין עִמּוֹ הֶעְדֵּר וְכִלָּיוֹן. "'וְהָיָה הַנִּשְׁאָר בְּצִיּוֹן וְהַנּוֹתָר בִּירוּשָׁלַיִם קָּדוֹשׁ יֵאָמֶר לוֹ' (ישעיהו ד, ג), מַה קָּדוֹשׁ לְעוֹלָם קַיָּמִים אַף הֵם לְעוֹלָם קַיָּמִים" (סנהדרין צב, א). וְנָדָב וַאֲבִיהוּ אֲשֶׁר בִּזְרִיחַת פְּאֵר רוּחָם שָׁאֲבוּ תֹּכֶן הֶאָרָתָם אָז מִמַּעְיַן הַבִּינָה, הַמּוּכָנָה כְּבָר לְהַאֲצִיל אֲצִילוּת מֻגְבָּלָה, לִהְיוֹת מִשְׁתַּוָּה לְעֶרְכֵי עוֹלָמִים, אֵשׁ זָרָה הִקְרִיבוּ, "וּבְקָרְבָתָם לִפְנֵי ד' וַיָּמוּתוּ" (ויקרא טז, א), "וְנֹעַדְתִּי שָׁמָּה לִבְנֵי יִשְׂרָאֵל, וְנִקְדַּשׁ בִּכְבוֹדִי" (נְשָׁמוֹת כט, מג). וְיָדַע יִשְׂרָאֵל אָז עֲדֵי עַד אֶת יְסוֹד חַיָּיו וְעוֹלָמוֹ, כִּי מִמְּקוֹר חָכְמָה יָצָא, וּמִמַּעְיָנֶיהָ הָעֶלְיוֹנִים הֲרֵי הוּא הוֹלֵךְ הָלוֹךְ וּמִתְרַוֶּה, אֲשֶׁר רַק בְּהַקְשָׁבַת רֹב קֶשֶׁב, בְּקִשּׁוּר לִמְרוֹמֵי הַקּוֹדֶשׁ, יֵלְכוּ הַפְּלָגִים עִם הַבָּעָתָם בְּרִבְבוֹת גְּוָנִים לְדִבְרֵי אֱלֹהִים חַיִּים, שֶׁכֻּלָּם נִתְּנוּ מֵרוֹעֶה אֶחָד. וְצִמְאוֹן רִוּוּי הַנֹּעַם, אֲשֶׁר לַנְּשָׁמוֹת הַטְּהוֹרוֹת, שֶׁל מְיֻדָּעָיו שֶׁל מָקוֹם, שֶׁבָּהֶם נִקְדַּשׁ הַכָּבוֹד, פּוֹעֵל הוּא אֶת פְּעֻלָּתוֹ הַמְעֻטָּרָה לְחַיֵּי הַשָּׁעוֹת אֲשֶׁר בְּשִׁטְפֵי הַנְּצָחִים. זְכוּתוֹ שֶׁל "פנחם זֶה אֵלִיָּהוּ" (ילקוט שמעוני, פִּנְחָס), הַמְקַנֵּא לַד', בְּהוֹרָאוֹת הַשָּׁעוֹת, וּמַלְאַךְ הַבְּרִית אֲשֶׁר אָנוּ חֲפֵצִים שֶׁבֹּא יָבֹא, וְהוּא "כְּאֵשׁ מְצָרֵף וּכְבֹרִית מְכַבְּסִים" (מלאכי ג, ב), וְאָמְרוֹ סֶלָה הוּא, "זִכְרוּ תּוֹרַת מֹשֶׁה עַבְדִּי, אֲשֶׁר צִוִּיתִי אוֹתוֹ בְחֹרֵב עַל כָּל יִשְׂרָאֵל חֻקִּים וּמִשְׁפָּטִים" (שָׁם, שָׁם, כְּבָר).**

**הָאִידֵאוֹת** – המחשבות; **צִבְיוֹן** – הגדרה; **הֲוָיַת** – מציאות; **בְּרוּם עִזּוּזָה** – בשיא עוצמתה; **מֵעָלְמָא דְחֵירוּ** – מעולם החירות; **מִנֵּהּ תַּלְיָא** – בה תלוי (בא ממנה); **שִׂגּוּב תַּכְלִית הֲוָיָתָם** – מטרת מציאותם הרוממה; **וְחֶדְוַת** – ושמחת; **מִתְרָאֶה** – מתגלה; **מְהַוֵּי** – יוצרי; **וְחֶדְוַת רְנָנִים** – ושמחת השבחים; **מַאֲצֶלֶת** – משפיעה; **וְהַאי עָלְמָא עִלָּאָה אַף עַל גַּב דְּלָאו אִיהוּ דִּינָא, דִּינִין מִתְּעָרִין מיניה** – ואותו עולם עליון, אף על פי שאין בו דין, הדינים נשפעים ממנו; **בְּחֶבְיוֹנוֹ** – בסתרו; **מִלּוּאִים** – שלמויות; **מְגַמָּתוֹ** – מטרתו; **לְהִזָּרוֹת** – להתפזר; **לְמוֹקְדֵי שְׁאוֹל** – לאש הגיהנום; **מֶשֶׁךְ** – המשך; **הַמַּקְצִיבוֹת** – החותכות; **הַמֻּגְלָמִים** – המוגשמים; **עֲלִילוֹת מִצְעָדִים** – היסטוריית התהליכים; **לָאִסְפַּקְלַרְיָא הַמְאִירָה** – למראה הצלולה; **עֲרֻבָּתָם** – בטחונם; **לְהִתְאַשֵּׁר** – להתחזק; **מֻגְבָּלָה** – מצומצמת; **וּמִתְרַוֶּה** – ומקבל רוויה; **מְצָרֵף** – מטהר; **וּכְבֹרִית** – חומר ניקוי; **סֶלָה** – נצחי.

**הַקּוֹדֶשׁ הָעַצְמִי הוּא הַחָכְמָה, הַהַכָּרָה לְבַדָּהּ** –המונח "קודש" בא לבטא את תוכנית-העל האלוהית של המציאות; ההכרה שעומדת ביסוד הכל עוד לפני התגשמותה בעולמנו; זהו **זֹהַר הָאִידֵאוֹת הָעֶלְיוֹנוֹת, בִּהְיוֹתָן בְּרוּם עֶלְיוֹנִיּוּתָן, בְּלֹא שׁוּם הַגְבָּלָה, בְּלֹא שׁוּם פְּרָטִיּוּת שֶׁל צִבְיוֹן, אֲפִלּוּ שֶׁל כְּלָלֵי כְּלָלִיּוּת אֲשֶׁר בַּמְּצִיאוּת, שֶׁהַכֹּל הוּא פְּרָטִי וּמֻגְבָּל לְגַבֵּי הָרֹחַב וְאִי הַגְּבוּלִיּוּת שֶׁל הַחָכְמָה הָעֶלְיוֹנָה, בְּרוּם עִזּוּזָה** – המינוח "קודש" מתייחס לאורו המופשט של המחשבות ('האידיאות') האלוהיות העליונות, ללא שום צמצום והגדרה פרטית (אפילו לא של הגדרה כללית שגם היא סוג של צמצום לעומת האינסופיות של החכמה האלוהית בשיא גובהה). **הַחָכְמָה בְּרוֹמְמוּת קָדְשָׁהּ הִיא לְמַעְלָה מֵהַחֵרוּת, נִשְׂגָּבָה מֵעָלְמָא דְחֵירוּ, דְּכָל חֹפֶשׁ וְחֵרוּת אֲשֶׁר בָּעוֹלָמִים מִנֵּהּ תַּלְיָא** –החכמה האלוהית המדוברת היא עליונה ומשוחררת גם ממושג החירות האנושי (למעשה היא השורש של כל החירויות שמתגלים בעולמנו); **צוּרַת הָעוֹלָמִים כֻּלָּם, וְכָל אִידֵאָלֵיהֶם, שִׂגּוּב תַּכְלִית הֲוָיָתָם, וְכָל רוּם וְעֹמֶק שֶׁל חַיֵּיהֶם, עֶדְנַת שִׁירָתָם וְרִוּוּי שִׂמְחָתָם, וְחֶדְוַת עִדּוּנָם, הַכֹּל כְּלֹא נֶחְשָׁב לְגַבֵּי טֹהַר הַקּוֹדֶשׁ שֶׁל עֶצֶם הַחָכְמָה** – כל המהות, המטרה הנשגבת, היופי, השגב, העונג והשמחה שקיימים בעולמות שלנו הם כאין וכאפס לעומת האינסופיות של חכמת הקודש. **רַק בַּהֲכָנָתָהּ שֶׁל הַחָכְמָה אֵל הַצִּיּוּרִים, הָאִידֵאָלִים, בְּתוֹר הַשְׁלָטָה עַל עֲרָכִים מְצִיאוּתִיִּים, מִתְהַוֶּה זֶה הָאוֹר, שֶׁשָּׁם הָעוֹלָם שֶׁל הַחֵרוּת מִתְרָאֶה** –רק כשמקרין ה"קודש" על כל פרט וערך במציאות ושולט עליו, הרי שהוא נותן לו איזון ומוציא אותו ל"חירות" (מאפשר לו לממש את עצמו באופן מלא). **שָׁם בְּעוֹלַם הַחֵרוּת, בְּעֵדֶן הַצִּיּוּרִים וּבִיצִירַת הָאִידֵאָלִים בְּאֹפֶן הָרָאוּי לָרֶדֶת לִתְפִיסַת הֲוָיַת אִידֵאָלִים מֻגְבָּלִים, יוֹצְרֵי עוֹלָמִים, מְהַוֵּי חַיִּים, מַמְצִיאֵי נְשָׁמוֹת, וּמְחַדְּשֵׁי צִבְאֵי צְבָאוֹת, מִכֹּחַ הוֹפָעָתָהּ שֶׁל תְּכוּנַת הַחֵרוּת שֶׁל בִּינַת חַיֵּי כָּל הָעוֹלָמִים, בְּצוּרָתָהּ הָעֶלְיוֹנָה, מִתְגַּלֶּה הוֹד הַבִּינָה, שֶׁהִיא דֻּגְמָתָהּ שֶׁל הַהַכָּרָה הַטְּהוֹרָה הַמִּתְבַּסֶּמֶת בְּבָשְׂמֵי הַשִּׁירָה, בִּנְגִינַת נֹעַם וְחֶדְוַת רְנָנִים** –ממדרגת "החירות", מקום שבו כל הערכים מצויים בעונג ובאידיאליות שמאפשרים התגשמות בעולם הזה ויצירת חיים, מתגלה "הוד הבינה" שזוהי הקרנה ('הוד') של החכמה עליונה ('בינת חיי כל העולמים') על ערכי העולם הזה; כדוגמת שיר ומנגינה שמבטאים בצורה קצובה רעיונות נשגבים. **הַיְרִידָה אֵל הַנֹּעַם, מֵהָעֵרֶךְ הָעֶלְיוֹן שֶׁל הַקּוֹדֶשׁ שֶׁמִּמַּעַל לְכָל נֹעַם, הִיא מַאֲצֶלֶת הוֹד הַבִּינָה בְּכָל מַעַרְכֵי הַהֲוָיָה** – הירידה מהחכמה העליונה אל עולמנו יוצרת תחושת הרמוניה ('נועם'), והיא מאפשרת את ההקרנה ('ההאצלה') של "הוד הבינה" בכל מרחבי המציאות, **וְהַאי עָלְמָא עִלָּאָה אַף עַל גַּב דְּלָאו אִיהוּ דִּינָא, דִּינִין מִתְּעָרִין מיניה** – ולמרות שעולם החכמה המופשטת אין מגבלות, הרי בחיים שמושפעים ממנו ישנן מגבלות; **וְשֹׁרֶשׁ הַגְּבוּרוֹת בִּמְקוֹרִיּוּתָן הוּא מַגְבִּיר עוֹד אֶת מַעֲמַק הַנֹּעַם בַּהֲדַר תִּפְאַרְתּוֹ** – אולם ההתגברות על המגבלות הללו מעמיקה עוד יותר את תחושת הנועם וההרמוניה. **אָמְנָם מָקוֹם הַשְּׁאִיבָה הַמְּקוֹרִית, שֶׁשָּׁם הַיֵּשׁ הַמֻּחְלָט שׁוֹכֵן בְּחֶבְיוֹנוֹ, אֵינֶנּוּ כִּי אִם בְּרוּם הַקּוֹדֶשׁ, הָאִידֵאָלִיּוּת שֶׁמִּמַּעַל לְמִדַּת כָּל חֵרוּת, מִפְּנֵי שֶׁאֵין תֹּכֶן שֶׁל עַבְדוּת מֻכְשָׁר לָצֵאת מִשָּׁם, אֲפִלּוּ אַחֲרֵי רִבּוֹא רְבָבוֹת שֶׁל הוֹרָדוֹת וְהִשְׁתַּלְשְׁלוּיוֹת** –למרות שכאמור בתהליך הירידה בין העולמות יש סוג של צמצום, הרי במקור העליון של ה"קודש", שהוא למעלה אפילו מ"עולם החירות", אין שום מגבלה ('עבדות'); שכן שם הכל נבחן רק כחלק ממערכת גדולה, רחבה ומקיפה. **מִמְּקוֹר הַחַיִּים, שֶׁהוּא לְמַעְלָה מִן הַחַיִּים, שׁוֹאֵב יִשְׂרָאֵל אֶת רוּחוֹ, וּמִמַּעַל לְכָל עֶרְכֵי עוֹלָמִים מְרַחֵף הוּא לְתַפְקִידוֹ** –ייעודו ההיסטורי של עם ישראל הוא להנחיל את החזון הגדול הגנוז ב"קודש"; לא להסתפק בערך חלקי כזה או אחר אלא להחדיר באנושות את הרעיון הנשגב הכולל כל. **אָמְנָם כְּדֵי לְהָאִיר הֶאָרַת הַחַיִּים בְּכָל הַנְּשָׁמוֹת, וּבְכָל מֶרְחֲבֵי עוֹלְמֵי עַד, הֲרֵי אוֹר הַקּוֹדֶשׁ שֶׁל תֹּכֶן הַיֵּשׁ הַמֻּחְלָט מוֹפִיעַ בַּעֲדוֹ בִּמְלֹא כָּל מִלּוּאִים, וְנַחֲלֵי עֲדָנִים שׁוֹטְפִים וְזוֹרְמִים בְּרוּחַ בִּינָה, אֲשֶׁר בְּדִבְרֵי אֱלֹהִים חַיִּים, שֶׁעַל יָדָם שׁוֹאֲבִים הֵם כָּל צְמֵאֵי נְהָרַת הַקּוֹדֶשׁ אֶת אוֹר הַקּוֹדֶשׁ בְּחֹסֶן עֻזּוֹ** –על מנת שהחכמה הנשגבה שישראל מנחילים בעולם תתגלה, יש צורך בפרטי פרטים בכל שלמותם (מצוות), המעניקים חיים לרוח האדם; על ידי הדבקות בתורה ובמצוות ניתן להתחבר לאידאל הקודש הנשגב והחזק, שמעבר לכל פרט. אולם  **אִם מִתְּשׁוּקַת תַּאֲוַת עֲדָנִים וְחֶשְׁקַת נֹעַם, הַמִּתְגַּבֶּרֶת בְּתֹכֶן הַנְּשָׁמָה, מִצַּד תִּגְבֹּרֶת פְּרָטִיּוּת צִבְיוֹנָהּ, יַחְשֹׁב כָּל חוֹשֵׁב אֶת הַנֹּעַם לִמְקוֹר הַהֲוָיָה, לְתֹכֶן הַיֵּשׁ, וְאֵלָיו יָשִׂים כָּל מְגַמָּתוֹ, בְּתוֹר הַנֶּצַח, וּמְגַמַּת דּוֹרֵי דוֹרוֹת** –אם מרוב התלהבות ודבקות לשורש העליון והכולל, ינתק אדם את התורה והמצוות ממקור ה"קודש", היינו יתייחס לאחד הערכים הפרטיים או לאחת המצוות כמציאות מוחלטת ונצחית בפני עצמה, **אִם כִּי חֵשֶׁק נִפְלָא בִּפְלִיאוֹת צִדְקַת עוֹלָמִים יָשִׂים שָׁם אֶת מִשְׁטָרוֹ, הֲרֵי יְסוֹדֵי הַחַיִּים הוֹלְכִים וּמִתְמוֹטְטִים** – למרות שהוא מתלהב ושם את בטחונו בפרט מופלא, עדיין יהיו לדבר השלכות חמורות, **מִפְּנֵי עֲזִיבַת הָאוֹר הַמְרוֹמָם אֲשֶׁר לְחֶסְנַת הַקּוֹדֶשׁ שֶׁמִּמַּעַל לְכָל חֵרוּת וְכָל נֹעַם** – מפני שהתנתק מהמקור ה"קודש" שהוא היחיד שללא מגבלות, ואילו הפרטים שהם מדרגת "חירות" ו"נועם", עם כל חביבותם, הם בעלי צמצום זה או אחר; **וּבִירִידָה אַחַר יְרִידָה בְּשִׁטְפֵי דוֹרוֹת יוּכְלוּ הַתֳּכָנִים לְהִזָּרוֹת עַד כְּדֵי מַאְפֵּלְיוֹת הַמַּחֲשַׁכִּים, אֲשֶׁר לְכָל רֶשַׁע וָכֶסֶל, אֲשֶׁר לְמוֹקְדֵי שְׁאוֹל, יְסוֹדֵי הַבְּלָיָה וְהַהֶעְדֵּרִים בְּכָל גּוֹנֵיהֶם** – וברבות השנים תחול התדרדרות, ערכים שאינם נראים בעיניו לא יהיו חלק מאמונתו, הפירוד והקיצוניות יחדרו ללבבות; ובמקום איזון, עידון וטהרה יתגלו בחיי האדם הטומאה, השנאה וקטנות הדעת. **וְאוֹתוֹ הַצִּבְיוֹן הַמְיֻחָד, שֶׁמְּעֻטָּר בּוֹ יִשְׂרָאֵל, שׁוֹכֵן בְּחָכְמַת אֵל דֵּעוֹת ד', בְּרוּם קָדְשָׁהּ, מְכוֹן עֻזָּהּ וְתִפְאֶרֶת הֲדַר מַלְכוּתָהּ, וְצִבְיוֹנֵי כָּל עוֹלָמִים מִמֶּנָּה יִשְׂאוּ מֶשֶׁךְ בִּרְכָתָם, לְהִתְהַוּוֹת, לְהִבָּנוֹת, לְהִתְעַלּוֹת, וּלְהִשְׁתַּכְלֵל, לְהִתְרוֹמֵם וּלְהִתְקַדֵּשׁ עֲדֵי עַד** – האופי הישראלי מחובר באמונתו לחכמה העליונה המקיפה, ומתוך החיבור אליו כל התופעות התרבותיות והחברתיות יקבלו איזון ותיקון אין סופי; יתברכו, יתעלו וישתכלל; **וְעַל כֵּן בְּרוּם חֹסֶן אֱמוּנַת יִשְׂרָאֵל אוֹר הַטֹּהַר שֶׁל שִׂגּוּב הַחָכְמָה שׁוֹכֵן, הָאֱמֶת הָעֶלְיוֹנָה, מִמַּעַל לְכָל הַנֳּעָמִים, מִמַּעַל לְכָל אִידֵאָלֵי הַמְּגַמּוֹת, הַמַּקְצִיבוֹת הַגְבָּלוֹת בִּקְצֵה תַּכְלִיתָן** – ובהתאם לזאת, החוסן של האמונה הישראלית הוא החכמה הנשגבת והאמיתית ביותר (תורה) שהיא מעל כל האידיאלים הטובים של העולם הזה, שבסופו של דבר יש גבול למטרתם. **בְּהֵרָאוֹת כְּבוֹד ד' לְיִשְׂרָאֵל בַּמִּשְׁכָּן נִקְדַּשׁ בִּכְבוֹדוֹ** –השיא של התגלות ה' במשכן מלווה באירוע נורא – מות בני אהרן, נדב ואביהו (במדבר ג, ד); שעליו דורשים חז"ל במקום: "מתי התקדש כבודו של ריבונו של עולם? בשעת מיתתם של נדב ואביהו: 'אל תקרי בכבודי אלא במכובדי'". מה המשמעות של דברים אלו? מבאר הרב שבאירוע זה הוכרע שמדרגת הנבואה של משה, ה"קודש", היא גדולה ('מכובדת') יותר מכל אידאל חלקי: **הַהוֹרָאָה הַתּוֹרִית מִמְּכוֹן הַחָכְמָה יוֹצֵאת הִיא, וְהִיא מְנַתַּחַת אֶת כָּל קַוֶּיהָ לִפְרָטֵיהֶם וְלִפְרָטֵי פְּרָטֵיהֶם, וְהָעוֹלָמִים הַמֻּגְבָּלִים, הַמֻּגְלָמִים, וְכָל עֲלִילוֹת מִצְעָדִים אֲשֶׁר לִיצוּרֵי עוֹלָמִים, עַל פִּי מַעֲמַק הַקּוֹדֶשׁ אֲשֶׁר לְהַחָכְמָה בְּקָדְשָׁהּ כּוֹנְנוּ** –ישנה הוראה תורנית מקורית, התוכנית העליונה שמעל לכל ערך מוגדר, וממנה יונקים כל ההדרכות הפרטיות ומהלך המאורעות המגולם של יצורי העולם שיסודם בעומק החכמה הקדושה; **"וְאוֹרָיְתָא מֵחָכְמָה נְפַקַת"** – התורה יוצאת ממקור החכמה ("הקודש"), **"וְאַבָּא יָסַד בְּרַתָּא"** – כשם שהאב, החכם, בעל הניסיון, מחנך ('מייסד') את בתו הקטנה במעשים פעוטים, כך גם התורה, מקורה בחכמה עליונה אך פרטיה יורדים עד לעולמנו הגשמי והנמוך; ובכך **"ד' בְּחָכְמָה יָסַד אָרֶץ"**. **עַל כֵּן דַּוְקָא מִמְּקוֹר הַקּוֹדֶשׁ אֲשֶׁר לָאִסְפַּקְלַרְיָא הַמְאִירָה נוֹבְעִים הֵם כָּל הֲלִיכוֹת עוֹלָם אֲשֶׁר לְיִשְׂרָאֵל, וְהֵם הֵם הֲלִיכוֹת עוֹלָמִים אֲשֶׁר יִתְּנוּ עֲרֻבָּתָם לְכָל הַיֵּשׁ, לְכָל אֲשֶׁר נְשָׁמָה בְאַפּוֹ, וּלְכָל אֲשֶׁר תְּחַיֵּהוּ רוּחַ חַיִּים, לְכָל יְצוּר נוֹצָר, וּלְכָל מַעֲשֶׂה מִפְעָל וְתָכְנִית, לָבֹא לִמְכוֹן הַקּוֹדֶשׁ, לְהִתְאַשֵּׁר בְּאֹשֶׁר הַיֵּשׁוּת הַמֻּחְלָטָה, שֶׁאֵין עִמּוֹ הֶעְדֵּר וְכִלָּיוֹן** –משה חזה בנבואתו את ההופעה האלוהית בבהירות ובשלמות, לכן רק תורתו מסוגלת להדריך את עם ישראל לדורי דורות. המצוות, אמנם יורדות עד לחיים הפשוטים ביותר ומקיפות את כל חיי האדם אך הן מחברות את עם ישראל לרעיון הנשגב ביותר לנצח. **"וְהָיָה הַנִּשְׁאָר בְּצִיּוֹן וְהַנּוֹתָר בִּירוּשָׁלַיִם קָּדוֹשׁ יֵאָמֶר לוֹ"**, כלומר **"מַה קָּדוֹשׁ לְעוֹלָם קַיָּמִים אַף הֵם לְעוֹלָם קַיָּמִים"** – הכל חולף ומשתנה, אולם רק מה שנותר מ"ציון" ו"ירושלים", היינו רק הדבקים בתורת משה – שייכים למדרגת הקודש הנצחית. **וְנָדָב וַאֲבִיהוּ אֲשֶׁר בִּזְרִיחַת פְּאֵר רוּחָם שָׁאֲבוּ תֹּכֶן הֶאָרָתָם אָז מִמַּעְיַן הַבִּינָה, הַמּוּכָנָה כְּבָר לְהַאֲצִיל אֲצִילוּת מֻגְבָּלָה, לִהְיוֹת מִשְׁתַּוָּה לְעֶרְכֵי עוֹלָמִים, אֵשׁ זָרָה הִקְרִיבוּ, "וּבְקָרְבָתָם לִפְנֵי ד' וַיָּמוּתוּ"** –נדב ואביהו היו במדרגת "הבינה" שכאמור למעלה היא סוג של התגלות ('אצילות') חלקית, אולם התנתקו ממדרגת "הקודש" של תורת משה וחשבו שמדרגתם היא שווה לאידיאל הכללי; ובמקום המשכן, שם שורה רצון ה' המחולל כל, אין מקום לסטייה כלשהי מהאמת השלמה, וזאת הסיבה למותם. **"וְנֹעַדְתִּי שָׁמָּה לִבְנֵי יִשְׂרָאֵל, וְנִקְדַּשׁ בִּכְבוֹדִי"**, היינו **וְיָדַע יִשְׂרָאֵל אָז עֲדֵי עַד אֶת יְסוֹד חַיָּיו וְעוֹלָמוֹ, כִּי מִמְּקוֹר חָכְמָה יָצָא, וּמִמַּעְיָנֶיהָ הָעֶלְיוֹנִים הֲרֵי הוּא הוֹלֵךְ הָלוֹךְ וּמִתְרַוֶּה, אֲשֶׁר רַק בְּהַקְשָׁבַת רֹב קֶשֶׁב, בְּקִשּׁוּר לִמְרוֹמֵי הַקּוֹדֶשׁ, יֵלְכוּ הַפְּלָגִים עִם הַבָּעָתָם בְּרִבְבוֹת גְּוָנִים לְדִבְרֵי אֱלֹהִים חַיִּים, שֶׁכֻּלָּם נִתְּנוּ מֵרוֹעֶה אֶחָד** –למרבה הפלא, דווקא על ידי אירוע כה קשה התברר "כבודו" של ה'; התברר שאין לכווץ את התורה לאידאל אחד או שיטה מיוחדת; והרוויה הרוחנית תבוא ממציאת השורש המאחד את הערכים כולם, ומתוך כך יינתן לכל ערך את מקומו הנכון והמדויק. **וְצִמְאוֹן רִוּוּי הַנֹּעַם, אֲשֶׁר לַנְּשָׁמוֹת הַטְּהוֹרוֹת, שֶׁל מְיֻדָּעָיו שֶׁל מָקוֹם, שֶׁבָּהֶם נִקְדַּשׁ הַכָּבוֹד, פּוֹעֵל הוּא אֶת פְּעֻלָּתוֹ הַמְעֻטָּרָה לְחַיֵּי הַשָּׁעוֹת אֲשֶׁר בְּשִׁטְפֵי הַנְּצָחִים** – ואותו צימאון למדרגות "הבינה" ו"הנועם" של נדב ואביהוא, למרות טעותם, גרם לרוויה ולבירור "כבוד ה'", ופעל את פעולתו המופלאה לדורי דורות, שב**זְכוּתוֹ שֶׁל פִּנְחָס זֶה אֵלִיָּהוּ, הַמְקַנֵּא לַד', בְּהוֹרָאוֹת הַשָּׁעוֹת** –מדרגתם של נדב ואביהו, הופיע שוב באישיותו של פנחס שהתגלגלה לאחר מכן באישיותו של אליהו הנביא; שקינאו בהתלהבות קודש באופן זמני, והיה נדמה שכאילו מבטלים ערכים אחרים; אך מכיוון שבאו נשמות אלו אחר מות נדב ואביהו הם נוצרו מאוזנות יותר; **וּמַלְאַךְ הַבְּרִית אֲשֶׁר אָנוּ חֲפֵצִים שֶׁבֹּא יָבֹא, וְהוּא "כְּאֵשׁ מְצָרֵף וּכְבֹרִית מְכַבְּסִים"** – ונשמתו של אליהו, שמצד אחד קנא לשם ה', היא מכונה גם "מלאך הברית" שמקרב לבבות בין דורות האומה, וקנאותו היא כדוגמת כור אש וחומרי ניקוי, שדווקא פעולתם החריפה מביא תיקון וניקוי; **וְאָמְרוֹ סֶלָה הוּא** – ומי שאומר זאת מתחבר לנצח: **"זִכְרוּ תּוֹרַת מֹשֶׁה עַבְדִּי, אֲשֶׁר צִוִּיתִי אוֹתוֹ בְחֹרֵב עַל כָּל יִשְׂרָאֵל חֻקִּים וּמִשְׁפָּטִים**".